khistorydata/jeongjo-sjw-relations huggingface dataset:
정조 13년
尹行任以弘文館言啓曰新除授校理申馥時在慶尙道安東地經筵入番事緊請斯速乘馹上來事下諭答曰依啓
정조 13년
申耆以兵曹言啓曰來十二月庚戌正月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 13년
李晩秀以刑曹言啓曰罪人有連五禮竝定配所押送事命下矣有連慶尙道巨濟府定配待城門開倍道押送五禮黃海道豐川府定配亦卽押送之意敢啓傳曰知道
정조 13년
禁府啓目慶熙將尹昌莘傳旨問目內辭緣惶恐遲晩刑推得情何如啓前後飭禁何如則渠雖無識鄕人焉敢犯科出付兵判各別嚴棍汰去爲良如敎
정조 13년
吏曹參議丁範祖疏曰伏以吉岡載卜遷禮利成臣民愴幸曷有其極仍伏念臣羈旅進退鳧雁去來點檢通籍後歲月在野常多在朝常少其草鄙樗散不足有無於當世可知已粵自昨冬以後除旨聯翩寵眷隆深二歲之中五遷其官臣誠反躬惶感不知何以致此月前恩削匪怒伊敎纔返鄕廬旋蒙特敍繼而三銓新命遽降於千萬夢寐之外臣於是驚惶震越莫省措躬之所也臣竊觀居是職者苟非鑑識足以甄別品流器量足以恢張公道則罔或承當蓋其責任之重有非庶官比也臣跡旣疎逖性又戃蕩釋褐登朝垂三十年僚寀則不辨面目之誰某選法則全昧資格之當否觸事昏憒最居人下豈容使之與聞銓席末議也哉矧伏惟念我聖上光紹先志懋建皇極破百年之常臼恢一代之弘規將囿世道於大同之域是宜另揀通明公正之士承佐下風導揚盛化而如臣無似濫膺是選未審殿下奚取於臣而有此謬擧也臣若不自量度冒當匪據則畢竟一身顚敗姑毋論其玷名器而辱淸選非細故也古人云克讓自是美事臣則謂不當讓而讓爲矯當讓而不讓爲饕於此而不知讓則臣實爲饕天日在上焉敢飾辭固知見職決不敢承膺而在鄕乞免逋慢是懼蒼黃登途來伏京邸冒陳短章仰暴危懇伏乞聖明亟命鐫改臣職名以重公器以安私分千萬幸甚臣無任云云省疏具悉爾其勿辭察職
정조 13년
己酉十一月二十七日巳時上御重熙堂京畿監司入侍時右副承旨尹行任記事官徐有聞記注官白慶楷金健修京畿監司徐有防以次進伏訖上曰政官牌招開政出榻敎命書傳敎曰今己酉年抄啓文臣親試都計劃居首副司果徐榮輔六十二分陞敍課試都計劃居首副司正李基慶八十二分半陞六課講都計劃居首校理尹光顔一百六分半陞敍竝依定式捧傳旨又命書傳敎曰舊園所卽近三十年安奉之地移奉之後歸之空曠不但欠敬亦甚屑瀆舊長陵奉安處初雖禁養伊後因大臣所奏許民耕食近來仍成屯田況舊園所奉處本是內苑字內禁養處事面比之坡州尤有自別及今宜有定式俾盡禁護之方洞口內外依前禁養田畓則依前耕作穴前近處則別爲修治無得起墾而若此亦不可無看護之人別置官長一人主峯之名卽拜峯以拜峯別將稱號規模略倣城北屯例差出亦用臨長兩鎭例事分付又命書傳敎曰顯隆園碑閣表石工役告完書寫官以下曾已論賞而豎立運致時監董郞官洪彝浩外四品待窠除授以準瓜守令中差遣地方官水原府使趙心泰今番替行堂上之事熟馬一匹面給園官等兒馬一匹賜給將校令該曹米布題給石手邊首帖加成給磨石軍亦爲參酌施賞事係園役勤勞則雖不關於此役豈可只以五衛將區處乎前縣監魏光翼守令調用事分付有防曰以水原鶯峯之尹鄭兩家互稱主人事向伏承自臣營査聞之命矣臣取見兩人原情則尹培彦以爲鶯峯卽渠之九代先塋案山切近之地而明聖王后高祖判官金棐外祖妣墳塋亦在其中乃渠之八代祖妣墳山而此峯自古素多美石士夫家狼藉浮出故粵在順治壬辰渠家與山下諸姓人上言禁斷文狀至今見在其所主張守護爲九十餘年云鄭塾以爲七代世居鶯峯之下本峯非但爲家基切緊之地亦是渠家墳山所在故自六代祖以下或上言或呈營邑至于今禁護而丙子以後山地園林一竝買得於李兪諸姓處自萬曆以來階梯之券官斜之文斑斑可考云矣兩家之一爲墳山對案一爲時入園林自以爲各有所據而第兩家訟辨俱在向來傳敎之後則設或有彼此主客之可以區別者到今營邑之指一査實以干恩典非但渠輩之亦以爲愧悚揆以事體終涉猥越故狀聞一款不敢擧論今因言端敢此仰達矣上曰依爲之出擧條有防曰遷園命下之初自上別劃一萬兩錢於臣營凡係使星往來之人馬供饋七站撥所之許多糧料及其外各項公下之多出於經費者皆從此錢中取用者實出於軫恤民邑不令貽弊之聖意也臣別定裨校及吏主掌管鑰臣亦親執出納董飭則四朔用下爲六千三百餘兩而本錢遺在爲三千六百兩零矣在前陵幸若値經宿則臣營導駕時校卒支放以些少軍需之無以排比朝家輒有錢穀間區劃之擧當此園幸定例新頒之時若依此例逐歲請得則事體實爲未安而不請得則亦無出處故臣以此憧憧果有所私自略綽措置者而此不過爲三四年支計若欲貿穀或放債取其耗利永久用留更不煩朝家區劃則其數不多無以經紀上項別下錢所餘三千六百兩仍付臣營竝與臣別備條一體通瀜貿放則每年餘剩假令其數足以相當於定例磨鍊之式公私俱甚便好敢此仰達矣上曰依爲之出擧條有防曰園幸定例非久當頒而園所祭享器皿及三站排設房物件水剌間所入特命自內備下或命戶曹輸送而第其中三站所用之不得不自本邑新備者及司僕兵曹等各項馬匹喂養雜物之如釜鼎槽桶之類固當及今措置而此不必從他區劃以今番遷園時畿邑進排之儲置米代二萬五千兩上下中一體會減何如上曰依爲之出擧條有防曰向來有旨內今番畿驛馬之勞困卽設驛以後罕聞之擧若無別般軫恤何以蘇弊救瘼乎顧恤驛屬之方卽令道伯細察物情論理狀聞事命下矣畿驛淍殘挽近尤甚許多弊瘼非猝乍間矯救而若其旣往之已蒙恩典者卽兵曹司僕添補馬一事也在前無論經宿及當日回鑾兩處添補之數多至五十匹少不下三四十匹而城內動駕時則數亦爲十許匹京師則責備健實各驛則率皆駑劣如是之故其所縻費已不可勝言況此城內動駕時則立番馬數爻至少外驛所在無一及期或貰或借輒入多錢督郵之割廩驛屬之收斂日甚一日莫可支保今若限驛弊少蘇間兵曹司僕添補馬陵幸時則各十五匹城內動駕時毋過五匹此足爲一分紓力之道云而此非自下變通者今因言端枚擧仰達矣上曰依爲之京擧動時入把馬永爲除之如是區別定式之後或有濫把之弊則該曹該寺郞官當以濫騎律論以此永爲定式施行可也出擧條命書傳敎曰今番園幸定例編摩時爲念畿驛之弊司僕馬外皆不入把之意爲定式槪春秋自有兩次陵幸則園幸係是別例故耳如是定式之後若不十分嚴立科條驛弊何以蘇救乎此意令廟堂行會畿營依此知悉擧行園幸出宮後留都大臣發遣備郞摘奸濫把與否各驛則抽栍摘奸如有犯者不飭之監司草記論罪察訪令該府拿問重勘直施制書有違律以此傳敎書揭留都所命退諸臣以次退出
정조 13년
行都承旨具㢞坐左承旨徐邁修未肅拜右承旨李集斗坐直左副承旨李書九未肅拜右副承旨洪仁浩未肅拜同副承旨尹行任坐直注書徐有聞別入直一員未差假注書鄭履綏仕直事變假注書任㸁仕
정조 13년
藥房都提調金鍾秀提調徐有隣副提調具㢞啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜王大妃殿調攝中氣候漸臻差勝之境否臣等不任區區憂慮敢來問安竝此仰稟答曰慈殿氣候比昨一樣湯劑明日議定宜矣
정조 13년
李集斗啓曰大司憲鄭好仁牌招啓辭未下執義李運彬掌令金寅燮趙武範持平李敬臣俱在外持平李敬心疏批未下監察茶時之意敢啓傳曰知道
정조 13년
傳于具㢞曰左承旨右承旨入侍
정조 13년
傳于具㢞曰推考房承旨入侍
정조 13년
傳于李集斗曰編摩堂上沈頤之入侍
정조 13년
以吏曹參議丁範祖再牌不進罷職傳旨傳于具㢞曰只推
정조 13년
內醫院都提調前望單子入之李福源落點
정조 13년
內醫院提調前望單子入之金履素落點
정조 13년
以藥房提調金履素牌不進推考傳旨傳于具㢞曰許遞前望單子入之待下批牌招察任
정조 13년
傳于李集斗曰同副承旨入侍
정조 13년
傳于李集斗曰軍士房承旨入侍
정조 13년
傳于李集斗曰三鄕竹之爲用所關至重御矢造成以至公私箭竹皆靠於此日前講禹貢因文義使之別般申飭其曰箘簵楛三邦底貢厥名箘簵者堅竹之稱名者有名之謂今之三鄕亦古三邦遺意而近來所謂三鄕竹品無不浮輕科場矢重用八錢以上則以此劣品何以造箭有違經傳之本意姑無論竝與間節皆不準式獻御之物焉敢若是慢忽此蓋竹田禁養之政不如前而品無陳久堅實而然自來頭封進申明舊式後復若前則封進監兵使自廟堂直請拿處守令先罷後拿興陽竹名色亦然一體嚴飭湖西竹之在備局者尤不及於湖南此則廟堂不能申飭之致在昔朝廷有紀綱之時因封進不謹十餘邑守令一時罷拿而近來則一守令除遞必皆百回商量如是而何以振勵頹俗乎竝以此意知悉嚴飭開講日下敎之後今至三日尙不行會致煩飭敎如許事體前所未聞當該堂上爲先越俸三等
정조 13년
傳于李集斗曰宣傳官射講歲末計劃以其首劃論賞曾有定式宣賞在明日而今日始詳見試記射劃居首同分者爲三人若此則該廳宜請比較而尙無一言事甚可駭不飭之該房承旨遞差行首宣傳官汰去射計劃勿施
정조 13년
傳于具㢞曰獻諂於武臣納媚於注書此等承旨將焉用哉爲先遞差日記考出之役關係莫重況特敎修正之下限畢役省記則承旨雖使出送豈可自下出去當該前注書諸人待修納竝令該府拿問嚴處
정조 13년
傳于具㢞曰承旨前望單子入之
정조 13년
承旨前望單子入之徐邁修李書九洪仁浩落點
정조 13년
具㢞啓曰坐直無人左承旨李集斗同副承旨尹行任牌招何如傳曰允
정조 13년
傳于尹行任曰當該備邊郞決棍汰去
정조 13년
兵曹口傳政事以申純爲備邊司郞廳
정조 13년
尹行任啓曰卽伏見全羅兵使李潤彬軍器摘奸狀本則箭竹幾浮之浮字初則書以浮字及其列錄竝書以桴字狀聞事體何等莫重軍器數爻尤係審愼而若是誤書全不致敬者萬萬該然原狀本竝下送于該道監營其委折使之査實登聞該兵使所當重勘而本院請推之外無他可施之罰何以爲之敢稟傳曰尋常奏御文字猶不敢乃爾習操狀啓何等莫重況渠以近列出去則其所擧行尤當致愼而乃敢如是駭然待査啓來到後處分而完伯之近來擧行無非稽忽今番則少加喚醒星火嚴査狀聞事令廟堂嚴飭行會
정조 13년
兵曹口傳政事副司直單李晩秀
정조 13년
以平安監司狀啓戍卒烽軍等處襦衣分給事傳于李集斗曰昨年申飭果何如今番襦衣下去之後理宜一一親自照檢如有不合則卽爲據實狀聞而觀此狀辭萬萬駭然若此則昨年傳敎置之弁髦乎當該道臣越俸七等道伯新叨之故雖未致察該道若有營屬豈可如是乎營屬等當令道伯嚴刑散配襦衣下去諸邑而罪在道伯何責營屬爲先更以斤兩輕重絮綿厚薄星火摘奸狀聞此後襦衣定禁軍下送時令廟堂依咨文例必須具由草記事定式施行昨年下敎之後爲有司堂上者苟有對揚之意其檢察豈待更飭而默無一言當該有司堂上新除外竝越俸三等西路若此則北道可知不可以狀聞之姑未來到仍以無論亦令廟堂卽爲査問北伯處使卽據實狀聞仍令摘奸以聞事卽爲行會
정조 13년
李集斗以兵曹言啓曰義禁府啓目慶熙宮衛將尹昌莘原情判付內前後飭禁何如則渠雖無識鄕人焉敢犯科出付兵判嚴棍汰去事命下矣依傳敎慶熙宮衛將尹昌莘嚴棍十五度後汰去之意敢啓傳曰知道
정조 13년
尹行任以兵曹言啓曰依下敎備邊司郞廳鄭時采決棍三度書吏崔重根決棍五度之意敢啓傳曰知道
정조 13년
尹行任以兵曹言啓曰依下敎本曹郞廳李永馥拿入査問則所告內以爲聽傳敎於政院則承旨因傳敎分付曰刑房書吏決棍三度使令決棍五度而全不知本事意以爲備邊司郞吏決棍之緩忽急急傳命於堂上云矣其聽令之際未及詳知蒼黃來傳有此擧行之差誤其矇然不察之罪在所難免令該府拿問處之臣亦惶恐待罪之意敢啓傳曰知道卿則勿待罪
정조 13년
李集斗以戶曹言啓曰頃因東萊府使條陳弊瘼自備局草記批旨內黃連事更令度支往復內局如有別般釐弊之道草記稟處事分付可也事命下故其爲弊之端詳細關問內局矣卽者回移內以爲本院黃連捧納時但以擇品而已元無去毛之事而黃連主人輩有毛黃連則謂以絶種或以去毛黃連自願進排而反以去毛滓縮等說有所稱冤者萬萬無狀至於情債雜費一一査實而計其一年所入則禾紬爲二十疋沖雙爲四疋苧布爲十二疋煙竹爲十二箇錢文爲二兩渠輩之稱冤或緣於此此則自今爲始當一切嚴禁此後自本曹申飭倭譯必以有毛黃連極擇進排之意知委云矣情債雜費旣自本院一切嚴禁則捧納時操縱索賂之弊自可革祛至於黃連擇品該院取捨旣不在於有毛無毛則反以去毛滓縮等說稱冤誠甚無狀自今爲始以有毛黃連各別擇納之意分付萊府仍以此定式施行何如傳曰允
정조 13년
正言朴聖集啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府快正典刑請驥顯設鞫嚴問期於得情快正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典答院曰不允第十一件事斯速停啓
정조 13년
工曹判書邊得讓疏曰伏以聖孝仰格皇穹默佑吉崗有待仙寢遷奉宗社萬億年無疆之休其自今日以愴以幸小大同情月朔又換服制已盡伏惟聖慕廓然益復靡及積月哀疚之餘玉候長在靜攝聖念或忽保嗇區區下情曷勝憂慮噫不忠無狀未有如臣頑忍苟活未有如臣灤水之前和復攀褥蟻之微忱莫遂不死之罪尙逭邦憲有隕之恩反出常格知申寵除敦府特擢荐下於二日之內恩敎鄭重職名驟濫仰認聖意肝腸摧裂俯循私分神精隕越瀆擾非時疏籲見阻爲參哀號之班不顧冒沒之嫌非分之資殆若固有一心惶恧如無所容間帶金吾昏謬不察自速譴罷解職縮伏惟訟愆尤乃者水部除旨又下意外臣是何人前後誤恩如是勤摯以首頓地有淚被面臣之立朝今幾四十年矣粵自先朝父子殊恩皆出特旨山恩海德無一報答匪才冥升徒切愧懼自念才疎識蔑未堪需用於當時跡畸望淺不足有無於朝廷至痛在心而無意榮進殘年守分而自甘散閑朝賀候班之外未或束帶出門至如八座峻秩此何等名器以臣衰劣非可擬議而特以頑迷之甚此身尙留於人世其名不刊於朝籍乃有此夢外非常之恩臣於此以寵爲愧以生爲恨俯仰抑塞實不知所以爲辭也肝膈之懇亶出悲苦日月之明庶垂憐察若其衰病實狀之無望供職還屬例讓不敢煩縷伏乞聖慈天地父母諒臣言之非出假飾念公器之不可濫授亟命收還職秩以重官方以遂微諒不勝幸甚答曰省疏具悉卿其勿辭行公
정조 13년
己酉十一月二十八日辰時上御重熙堂左承旨右承旨右副承旨入侍時左承旨李集斗右承旨李益運右副承旨李晩秀假注書鄭履綏記注官趙慶遠金鳳顯編摩堂上沈頤之以次進伏訖上命晩秀書傳敎曰近來百隷怠慢成習朝綱國體無一可言而如官尊祿厚者息偃占便反有甚焉廟堂亦不欲誰何予將替行廟堂之事不已屑越乎況是書編摩所重何如本意亦何如則成命已久荏苒至今已萬萬駭然昨於提敎之後其所擧行不但草率名以設廳無一人來會俄問進不進以待冊子啓下爲對者慢忽太甚似此有司之臣勘罷猶失太輕而生手難付姑不處分定例編摩堂上一竝越俸一等首堂內局之任適足爲養閑之𤤁藥房提調徐有隣遞差前望單子入之待下批牌招察任所謂定例冊子入啓草本錯雜無以領會雖曰才難亦由於不用心不畏法之致諸堂擧措豈非疑晦處乎此意令廟堂知悉上敎編摩堂上沈頤之曰園行定例成命已久荏苒至今豈有如許道理卿等事誠慨然矣退去上曰右承旨右副承旨先退上命集斗書傳敎曰近所日夕憧憧者西北民事此時撫摩安奠之方在於方伯守令之克體分憂之意悉心竭力之如何邑無善治之宰民有殿屎之患溢目災荒傳說及聞此非道伯之責乎許多守令必有優劣之同異則奬優而責劣甚無形最無良之外時加鞭策俾用加倍之力則成效不難就也此豈待朝令而爲之者然皆任他貽憂宵旰西北伯事寧不慨然姑不欲以某事某條提敎先以此意令廟堂嚴飭行會繡行之爲慮露踪以潛往潛來曾有先甲之示而列邑未見有動念之效此亦道伯不卽宣布之致竝以此意嚴飭至於關北事專委評事先自目下民情以至來頭民勢一依昨年御史例陸續狀聞少紓北顧之念事亦卽行會於評事處命退承史以次退出
정조 13년
己酉十一月二十八日巳時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上命行任書傳敎曰右相兼帶藥院之任許副前望單子入之又命書傳敎曰明日抄啓文臣進箋親臨處所以便殿爲之命讀公事書判付訖命退承史以次退出
정조 13년
己酉十一月二十八日未時上御重熙堂軍士房承旨入侍時左副承旨申耆假注書鄭履綏記注官趙慶遠金鳳顯以次進伏訖上命書傳敎曰文講武陣之逐朔課藝每年計劃居首者論賞蓋欲奬勸作成而若或名不副實始勤終怠則烏在其創制之本意文臣則猶且遵用武臣則近頗混圇今日抽牲較試出於策勵之擧宣傳官李仁達卽所謂劃狀而三試俱不極爲駭然如許徒能讀之類豈令循例陞遷待講與陣沒卷鍊熟然後武將更爲逐篇捧講逐張鋪陣皆能通曉令兵曹草記陞遷李商一洪棆尹恒儉趙恩錫許彬李甲會等三不亦令兵判知悉考績具明德人與講俱可意內下弓子一張賜給耆曰領府事之病萬分危重而聞病伏中更請三字銜云矣上曰旣已重卜又復許施事甚如何而其果苦心云爾則更遣史官于右相處病勢之危重與否使之知入可也命退承史以次退出
정조 13년
行都承旨具㢞坐左承旨徐邁修坐右承旨李集斗坐左副承旨李書九坐直右副承旨洪仁浩坐直同副承旨尹行任坐注書徐有聞別入直一員未差假注書鄭履綏仕直事變假注書任㸁仕
정조 13년
藥房副提調具㢞啓曰伏未審夜間聖體調攝若何寢睡水剌之節何如膈間往來之候亦何如臣率諸御醫趁早入診詳察聖候議定當進湯劑爲宜王大妃殿調攝中氣候漸臻差勝之境否臣不任區區憂慮敢來問安竝此仰稟答曰知道
정조 13년
李書九啓曰備邊司郞廳來言今日賓廳日次而無時急稟定事來會本司云矣敢啓傳曰知道
정조 13년
具㢞啓曰判義禁李命植除拜後過三日不爲出肅依定式推考警責仍卽牌招察任何如傳曰允
정조 13년
兵曹口傳政事副司直單吳載純
정조 13년
兵曹口傳政事以洪仁默爲宣傳官
정조 13년
徐邁修啓曰吏曹參判具庠參議丁範祖牌不進推考傳旨及罷職傳旨今方捧入而開政命下之後如是違牌不卽擧行事甚未安參判更爲牌招何如傳曰允參議只推一體牌招
정조 13년
吏曹判書前薦望入之洪良浩落點
정조 13년
具㢞啓曰新除授吏曹判書洪良浩一體牌招同參政事何如傳曰允
정조 13년
以吏曹參議丁範祖再牌不進罷職傳旨傳于尹行任曰只推更爲牌招
정조 13년
有政吏批判書洪良浩在外參判具庠進參議丁範祖牌不進右承旨李集斗進啓曰判書洪良浩在外未肅拜參議丁範祖牌招不進小臣獨政未安何以爲之敢稟傳曰仍爲之以吳載純爲判尹徐有豐爲戶曹正郞洪良浩爲掌苑提調宗簿直長李宗明司圃長直姜相換禁府都事李洛秀內資奉事李榮祚相換奉常直長單尹淙東學訓導單高克忠
정조 13년
兵批判書金尙集參判洪檍參議柳焵病參知李師濂入直進左副承旨李書九進副司直二單李益運睦萬中
정조 13년
藥房提調前望單子入之鄭民始落點
정조 13년
李書九以兵曹言啓曰卽接景福宮衛將牒報則衛將朴遇榮除授在外過限未上來云依例改差何如傳曰允
정조 13년
洪仁浩以吏曹言啓曰今此宗廟臘享大祭大祝前府使沈能翼塡差而時無職名令該曹口傳付軍職何如傳曰允
정조 13년
兵曹口傳政事副司直單沈能翼
정조 13년
大司諫曺遠振掌令趙武範校理尹光顔副校理徐配修正言朴聖集修撰權坪副修撰李晴啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷請還寢裀島置之命亟施當律其諸子竝施絶島散配之典答三司曰不允末端事付丙矣
정조 13년
大司諫曺遠振掌令趙武範正言朴聖集啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情快正王法答兩司曰不允
정조 13년
掌令趙武範啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情請物故罪人在簡諸子施以絶島散配之典新除授執義李運彬時在京畿水原地掌令金寅爕時在陰竹地持平李敬臣時在咸鏡道安邊地請竝斯速乘馹上來事下諭答府曰不允下諭事依啓
정조 13년
判府事李福源箚曰伏以臣於病伏中伏承藥院都提調之命臣之昏眊癃廢不堪是任之實狀業已蒙天鑑之俯燭前後承命輒卽引遞未嘗淹過旬日蓋以賤疾無可强之勢重任非暫曠之地故也況自近日衰朽益甚形殼徒存精神筋力漸無餘地而視物之昏運步之艱較之數月以前尤覺一倍添加寒痰闖肆咳喘交作奄奄床席作一籧篨以此貌樣供此職務萬萬無自力之望方當逐日起居之時又有王大妃殿湯劑今日議定之命而蠢動無路末由趨詣伏枕惶隕生不如死伏乞聖明俯賜鑑諒亟遞臣藥院之任仍治臣瀆擾之罪以安私心焉答曰省箚具悉卿懇愼節奉慮慈殿湯劑欲待五貼後更爲議定提調亦已差出卿須安心俟間仕進仍傳曰此批答遣史官傳諭于李判府事
정조 13년
右議政金鍾秀箚曰伏以臣昨伏覩傳敎下者以園幸定例擧行之慢忽飭敎至嚴不檢之責臣實爲首而罪止諸堂臣心惶愧無地自容至於湖南發關之多日遲滯罪亦在臣臣之憒憒本色雖簿書之末決不能事事之狀已悉於日前請備鼎席之筵奏而醜拙今已畢露矣伏乞聖明亟降郵罰以爲爲大臣不識者之戒焉答曰省箚具悉卿懇責在有司卿須安心視事仍傳曰此批答遣史官傳諭于右議政
정조 13년
己酉十一月二十九日辰時上御熙政堂計劃文武臣進箋兼行宣賞入侍時行都承旨具㢞右承旨李集斗同副承旨尹行任檢校直閣李晩秀記事官徐有聞假注書鄭履綏記注官白慶楷金鳳顯以次進伏訖㢞曰今日殿座承旨當備員入參而左承旨左副承旨右副承旨姑未肅拜不得入來矣上曰使之先入侍後謝恩可也賤臣承命出傳左承旨徐邁修左副承旨李書九右副承旨洪仁浩承命進伏行任曰俄者宗廟景慕宮朔祭傳香矣上命書傳敎曰都承旨馳詣宗廟景慕宮奉審摘奸以來㢞承命退出上曰使之行禮可也邁修書九進前跪啓唱名上曰檢書官當爲唱名而尙不待令極爲駭然以引儀中善唱者唱名可也仍命書榻敎曰不爲待令檢書官汰去上曰檢書官汰去代斯速差出事分付可也賤臣承命出傳引儀分引計劃文武臣抄啓文臣沈晉賢等宣傳官李仁達等入就位行四拜禮訖邁修書九進前跪啓宣賞宣賞畢讀箋官升堂讀箋引儀唱計劃文武臣鞠躬四拜興平身沈晉賢等李仁達等行四拜禮訖引儀分引退出上命書榻敎曰政官牌招開政又命書傳敎曰知其難强之實狀以體諒之意已示於日前筵中今玆政命循例出牌有非信令之意吏曹判書吳載純許遞前薦望書入又命書傳敎曰昨以同劃人不稟比較有該房承旨行首宣傳官處分之敎而更聞事實稍左此雖微事亦關刑政遞汰傳敎勿施尋常榜目不可踰日況此出陞品承傳之榜目乎宣賞隔夜終不修入該房承旨罷職行首宣傳官汰去專由承傳宣傳官之做錯宣傳官沈鑏具紞令該府拿問處之又命書傳敎曰行首宣傳官口傳差出命退諸臣以次退出
정조 13년
己酉十一月二十九日申時上御重熙堂右副承旨入侍時右副承旨洪仁浩假注書鄭履綏記注官白慶楷金鳳顯以次進伏訖上命書右議政金鍾秀箚批及判府事李福源箚批訖命退承史以次退出
정조 13년
行都承旨具㢞坐左承旨徐邁修坐直右承旨朴天衡未肅拜左副承旨李集斗坐右副承旨洪仁浩坐同副承旨尹行任坐直注書徐有聞別入直一員未差假注書鄭履綏仕直事變假注書任㸁仕
정조 13년
李集斗啓曰來初五日朝參日次而國忌正日相値頉稟之意敢啓傳曰知道
정조 13년
徐邁修啓曰專經文臣殿講來月更稟事命下矣以何日爲之乎敢稟傳曰合設於來年春孟朔殿講
정조 13년
李集斗啓曰專經武臣殿講以試射來月更稟事命下矣以何日爲之乎敢稟傳曰合設於來年春孟朔此意知悉俾各着意肄習
정조 13년
李集斗啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 13년
以獻納權恢正言朴獻煥牌不進罷職傳旨傳于尹行任曰只推
정조 13년
傳于尹行任曰吏兵房承旨持歲抄入侍
정조 13년
傳于徐邁修曰輪對官入侍
정조 13년
傳于李集斗曰編摩堂上入侍
정조 13년
以吏曹歲抄單子傳于具㢞曰李翊模伊時處分不過一時申飭比之近日犯科之都事輕重自別罪名蕩滌待窠仍任宋益鼎比之所犯渠之得免刑推得情與照律竄配蓋念家有老父四等告身猶屬薄勘勿論李東爀武郞亦有省覺則徒仰都事之口隨其行止何足責奪告身足矣減一等申大偀金聖和殺獄至重近來爲官長者多不致意此而乍罷旋敍則無以懲礪竝仍李東植庶可知戢而此時關西又復犯科罷職猶輕勿論尹玄錫所當分揀而此而闊略外方體統將至掃如姑減一等
정조 13년
以兵曹歲抄單子傳于李集斗曰李潤元昨年北道宜有區別給牒金國麗此人事業欲下敎而伊時緣擾未果渠之大小國役負土操鍤甘爲賤役終無希覬之意向來除差亦由於勤授今番過限知其有委折罪名特爲蕩滌金興澤更除旣有成命則罪名非所可論該曹之尙未提稟仍置歲抄秩者事涉不察當該堂上推考罪名卽爲爻周李思謹追聞事實湯餠之說旣歸相左聞亦身故罪名蕩滌李弘達渠豈有知覺姓名之尙在歲抄反甚猥越卽爲爻周
정조 13년
傳于具㢞曰吏兵批歲抄中點下者竝依例捧傳旨
정조 13년
傳于具㢞曰政官牌招開政
정조 13년
以吏曹參議丁範祖三牌不進罷職傳旨傳于尹行任曰堂上官之三招不進有關國體此傳旨勿施初欲與傳旨捧納承旨重勘實病果然云許遞前望單子入之待下批牌招察任
정조 13년
具㢞啓曰吏曹判書洪良浩疏批已下卽爲牌招何如傳曰允
정조 13년
以吏曹參議李勉兢牌不進罷職傳旨傳于徐邁修曰只推
정조 13년
徐邁修啓曰吏曹參議李勉兢旣有只推之命一體牌招何如傳曰允
정조 13년
具㢞啓曰吏曹判書洪良浩參判具庠參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允
정조 13년
徐邁修啓曰吏曹判書洪良浩參判具庠參議李勉兢再牌不進推考傳旨及罷職傳旨今方捧入而開政命下之後如是屢違不卽擧行事體所在誠甚未安判書參判所當更請牌招而係是一日三牌何以爲之敢稟傳曰更爲牌招
정조 13년
尹行任啓曰吏曹判書洪良浩參判具庠三牌不進推考傳旨今方捧入而開政命下之後連事違召無意承膺其在事體誠極未安所當更請牌招而係是一日四牌何以爲之敢稟傳曰從重推考更爲牌招違牌勿爲呼望
정조 13년
傳于尹行任曰在外藥院提調許遞今日政差出待下批牌招察任
정조 13년
傳于尹行任曰坐直承旨入直
정조 13년
尹行任啓曰吏曹判書洪良浩依下敎來待矣傳曰開政後入侍
정조 13년
徐邁修啓曰同副承旨尹行任今方入侍臣吏兵批兼進之意敢啓傳曰知道
정조 13년
有政吏批判書洪良浩參判具庠參議李勉兢左承旨徐邁修進以曺允大爲大司成吳載純爲內醫提調李羲觀爲吏曹佐郞
정조 13년
兵批判書金尙集進參判洪檍病參議柳焵入直進參知李師濂病左承旨徐邁修進以洪愼權爲景福將李煜爲全羅右水使閔台爀爲副摠管李駿德金煥爲都摠都事副護軍李格吳載重李尙說李漸運副司直七單李命勳洪文泳李夔申耆閔台爀權以綱李東泰都摠都事李永喆今加折衝加資事承傳
정조 13년
傳于尹行任曰時囚罪人沈鑏具紞放送
정조 13년
徐邁修以弘文館言啓曰本館上番校理臣尹光顔以御營廳從事官今日本營價布捧上坐起時晝仕出去之意敢啓傳曰知道
정조 13년
徐邁修以弘文館言啓曰新除授修撰申獻朝副修撰金載翼竝卽牌招察任何如傳曰允
정조 13년
以修撰申獻朝副修撰金載翼牌不進罷職傳旨傳于尹行任曰只推
정조 13년
李集斗以兵曹言啓曰禁軍來春夏等祿試射時沒技人別單書入之意敢啓傳曰知道
정조 13년
李集斗以戶曹言啓曰曹中各樣物種歲末遺在依例別單書入之意敢啓傳曰知道
정조 13년
李集斗以司僕寺一二提調意啓曰分養馬故失瘦瘠不馴守令每於畢上納後依法典錄啓請罪矣今年所納分養馬有頉各營邑守令現告成冊今始齊到故抄出啓目書入依例施罰之意敢啓傳曰知道
정조 13년
李集斗以壯勇營言啓曰來十二月當京畿高陽一哨軍兵逢點實數一百二十七名已爲點閱整齊來十二月初一日本營立番舊軍放送之意敢啓傳曰知道
정조 13년
尹行任以義禁府言啓曰司謁趙廷舜照律定配李德鳳定配照律公罪收贖放送事命下矣趙廷舜杖一百流三千里而大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣趙廷舜杖一百收贖告身盡行追奪慶尙道熊川縣流三千里定配而以傳敎內辭意具罪目依例發遣府羅將押送配所李德鳳以次律杖一百徒三年定配公罪收贖放送何如傳曰允
정조 13년
尹行任以義禁府言啓曰時囚罪人趙廷舜畿沿更定配所事命下矣趙廷舜京畿南陽府流三千里定配而以傳敎內辭意具罪目依例發遣府羅將押送配所之意敢啓傳曰知道
정조 13년
大司諫曺遠振掌令趙武範校理尹光顔副校理徐配修正言朴聖集修撰權坪副修撰李晴啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謀英烈卓越百王昭垂萬世者也惟其梟獍之凶鬼魊之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府快正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀削逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴嵩賊堅之許積一行刀削附賊復陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷十四行半刀削
정조 13년
掌令趙武範啓曰妖宦壽賢之締結一種嗜利之凶徒爛熳和通之狀渠旣明白納招則豈可容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情快正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辨者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則唯有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情今番逆獄凶復逆喆爲之機栝則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情二十一行刀削驥顯凶疏之陰慘情節尙忍言哉擧國莫不齊憤王章尙未快施義理從此漸晦亂賊無所知愼思之及此不覺毛骨俱竦六行刀削噫嘻今日國勢岌嶪尙何言哉賊魁尙在人心日陷凶肚逆腸之狼藉難掩至於物故罪人在簡而極矣渠本蛇蝎之性濟以鬼蜮之情千妖萬惡咸萃一身眼無君父跳踉放恣不念國家之洪恩甘爲偉賊之死黨凶憯情跡貫以一串者已非一朝一夕之故往在丙午之冬擧國悲遑滿朝震蕩其孰不含冤茹憤思報貳極之讎哉守閤叩閽章疏迭奏沬血飮泣如不欲生八字刀削敢售假托風病之計偃臥其家不動一髮賓啓庭籲終不一參晩後一疏用意巧慝一言半辭初不及三字刀削宇偉之許多逆節其心所在路人亦知況當慈殿請徽號之日渠獨在家不來而翌日肩輿之私行則自如焉月正擧縟儀之辰渠又懸病不參而徑夜度支之除命則出肅焉其不滿之心無將之習卽此一事爲渠斷案輿憤久沸道路以目而曾無一人爲殿下言之者其鴟張之勢狠愎之性箝制一世莫敢誰何爲人所畏怯者推此可知其心不悛其習猶舊至於今番搢紳之齊籲大僚之聯請一味托病初不進身有何所恃若是無憚渠旣血黨於賊偉立幟於逆裀則其暗地綢繆密逕醞釀者固已難掩十目而自夫驥賊凶疏之出腸肚之相連旨意之貫通尤不啻明若觀火若論其窩窟根因則一則在簡二則在簡何幸大僚陳箚纔施竄配之律遽有中道之斃當初失刑已無及矣而渠身雖斃其子尙在豈可以凶種逆孽尙置輦轂之下乎請物故罪人在簡諸子施以絶島散配之典答府曰不允
정조 13년
正言朴聖集啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情快正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情快正王法恒烈善海何等凶逆而其兄弟子姪晏然在家無異平人治逆不嚴防患太疏厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施罪在罔赦事關後弊請逆賊尙魯亟施孥戮之典二十五行刀削嗚呼當此亂逆層生之日正急臣民聲討之擧而凡在三司之列者尤當沬血飮泣晷刻是爭不容少緩而前大司諫尹尙東偃便在家敢傲天牌有若尋常時例違者然此時臺官豈敢言私雖未知情病之如何而執跡論心顯有巧避之形請前大司諫尹尙東施以竄配之典答院曰不允第十一件事斯速停啓
정조 13년
吏曹判書洪良浩疏曰伏以天啓聖衷園寢改營孝思上格吉岡載卜邦籙占靈長之運神人均忭祝之情臣以昔年僚屬及覩盛禮而身係憂服跡阻班行受衰於廞衛之外展哀於松杉之下愴幸交集有倍他人忽於此際伏聞七字刀削危機將迫於呼吸幸賴我慈聖殿下誕發諺敎四字刀削波蕩之人心少定岌嶪之國步始奠豈料梟獍之徒闖發於冠紳簡驥之逆迭肆其凶圖王法未伸鬼誅先加而臣方纍然持衰未隨聲討之列同効沬飮之誠憤痛之情久而愈切仍伏念臣獲戾神天移禍偏母頑命苟延人理都絶居然三霜倐闋萬念俱灰乃於外除之初遽蒙收錄之恩京尹之命籌堂之差竝下於數日之間新榮雖極無地報喜餘哀未盡觸處生感手擎除書瞻天拜稽不覺淸淚之盈襟也又於中月未終之際忽地除命有隕自天以臣爲吏曹判書者臣尤驚惶震懍不省措躬之所也噫此生服勤之地惟在移孝三年不呼之餘常切戀結豈不思顚倒趨承瞻望耿光而孤露餘喘永斷奉檄之所苫塊殘骸實無彈冠之念伏況是職卽古之冢宰權衡人物激揚流品責任之重地望之隆最稱一代之峻選則固非如臣等輩所可擬議而念臣家本寒素跡又單畸通籍近四十年墻壁無倚孤立獨行伏蒙我聖上特達之眷罔極之恩拯救於九死之中簡拔於衆棄之餘一資半階皆出造化陶甄成就獨偏一物居然廁卿月之列隆恩厚澤天地莫量磨放糜粉報答無階慄慄憂懼如履淵氷今玆誤恩又何爲而及於臣也自顧疏鈍之性專昧俯仰憂蟄之餘便成聾瞽陳力就列若隔前生閑官漫職亦難强策弱力重擔理必顚沛匪分濫竽有辱名器又況見職廟剡之時揆論岐貳遂未完薦則可見公議之未允故向時同擬之人擧皆以此引義得蒙曲諒之恩臣之去就尤無可論恩眷彌隆稱塞無望廉防至重轉動無路玆敢疾聲哀籲於慈覆之下伏乞天地父母察臣悲苦之情深推體諒之仁將臣新授銓任亟賜鐫免以重公器以安賤分不勝萬答吏曹判書洪良浩答曰省疏具悉卿其勿辭行公
정조 13년
己酉十二月初一日辰時上御熙政堂吏兵房承旨持歲抄入侍編摩堂上輪對官同爲入侍時行都承旨具㢞左副承旨李書九右副承旨洪仁浩假注書鄭履綏記注官白慶楷金健修編摩堂上沈頤之尙瑞直長尹光垂副直長洪養默都摠經歷李鵬運宋綸源趙光德典設別檢高敬基刑曹佐郎趙厚鎭鄭東保成均司藝申宅和咸士謙直講金光鉉中學訓導金乃默南學訓導金必宣西學訓導金元默儀賓都事朴宗輔左通禮李秉喆以次進伏訖上曰歲抄進前讀奏可也㢞書九進前讀奏上點下訖上曰輪對官以次進前光垂等進前奏職姓名訖退去上敎頤之曰今觀定例草本極其混淆有難領略卿須安神消詳更爲稟定可也命頤之先退上命㢞書藥房啓辭批答仍敎曰啓辭中膈間往來之候云云一句語自明日刪去可也㢞曰故參判韓光肇節惠之典出自特恩必欲於今年內延諡以伸榮感之義而以銓郞之不備無以擧行云故敢此仰達矣上曰旣聞之後豈可踰歲卽爲差出擧行可也出擧條書九曰昨有有司堂上沈頤之來待之命而司謁以徐有隣來待傳于本院今日來待入稟之後始以誤傳之意來告莫重傳命有此錯誤萬萬駭然當該司謁令攸司科治何如上曰科治輕矣旣誤傳之後又欲彌縫此路一開後弊難防當該司謁趙廷舜令兵曹嚴棍取招草記李德鳳令攸司爲先重治可也出擧條上命書榻敎曰司謁趙廷舜照律定配李德鳳定配照律公罪收贖放送仍令次堂擧行命退承史以次退出
정조 13년
己酉十二月初一日申時上御重熙堂左承旨與編摩堂上入侍時左承旨徐邁修假注書鄭履綏記注官白慶楷金健修編摩堂上沈頤之以次進伏訖上敎頤之曰園幸定例凡例宜卽一番決定故更召卿矣卿其已有料量者乎頤之曰多般思量而終欠瞭然矣上曰編摩之法必須秩然有序然後可以便考覽而垂悠久宜倣五禮儀及度支定例必也班次有圖各司分類吏隷則懸錄於該司別監則合書於掖屬龍虎營所屬亦當以兵曹書之且如禁衛營隨駕時則槍劍軍本自有之挾輦軍數爻稍減可也其他條件庶可以類推之亦當有輕重先後之可以區別者而無難混書事面殊涉如何此豈可成說乎頤之曰未及周詳而有此大段錯誤不勝惶悚矣上曰羅將十人果無不足之慮耶頤之曰本以二十名減爲此數矣上曰此輩爲弊固知不些而當此民習漸偸之日所謂擊錚上言不勝其多況程道稍遠更問于渠輩從長處之爲好而服色亦須磨鍊可也且各站所用預爲分排酌定而如試射諸具只待令於水原站可也大凡務主簡便必祛煩複使之開卷瞭然易知易行然後庶可爲特成定例之本意卿其持草本出去會神消詳更爲登對稟處可也命退諸臣以次退出
정조 13년
己酉十二月初一日酉時上御重熙堂坐直承旨入侍時同副承旨尹行任記事官徐有聞記注官金健修記事官金祖淳以次進伏訖上曰吏曹參議前望單子入之待下批牌招察任出榻敎命書傳敎曰較役相妨左副承旨許遞前望單子入之行任曰邑誌聞方較正而至於官制多與大典通編相左如關西之定州是獨鎭當爲僉節制使而通編則書以安州鎭管者甚多云矣上曰然則通編所載之多有疎漏推此可知使李書九作通編考異付之通編之末爲好以此意傳之可也上曰吏曹判書入侍出榻敎賤臣承命出與吏曹判書洪良浩偕入進伏上曰不見卿久矣鬚髮不甚衰白矣良浩曰三年逖違之餘除旨聯翩固當竭蹶承命粗伸微分而第臣區區私義終有所難安於見任者以至屢違天牌惶隕之忱不可勝達畢竟入侍有命不得不章皇出肅旋又開政區區廉防已無可言人將謂何臣實愧悚矣上曰懸牌闕外已爲過當而入侍命下之後尤豈可不爲出肅乎以卿除是任者予意有在卿須體予至意恢張公道以爲對揚之方好矣近來弊端惟在激成二字予知卿虛閑似無是慮卿須善爲之無負特簡之至意可也良浩曰臣罪蟄之餘聞見固陋且甚衰劣無以盡其責尤增惶愧矣命退諸臣以次退出
정조 13년
行都承旨金憙牌招不進左承旨徐邁修坐直右承旨李集斗坐左副承旨南鶴聞坐右副承旨洪仁浩坐同副承旨尹行任坐直注書徐有聞別入直一員未差假注書鄭履綏仕直事變假注書任㸁仕
정조 13년
藥房都提調李福源左承旨徐邁修啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候何如繼進湯劑今日當爲議定臣等不任區區憂慮敢來問安竝此仰稟答曰知道
정조 13년
洪仁浩啓曰大司憲鄭好仁掌令趙武範牌招啓辭未下執義李運彬掌令金寅燮持平李敬臣俱在外持平李敬心疏批未下監察茶時之意敢啓傳曰知道
정조 13년
徐邁修以內醫院都提調意啓曰今日王大妃殿繼進湯劑當爲議定而提調吳載純副提調具㢞不爲仕進竝卽牌招以爲同參議藥之地何如傳曰竝許遞與都提調許副之代政官牌招開政
정조 13년
傳于徐邁修曰傳香承旨馳詣受香所奉審摘奸以來
정조 13년
有政吏批判書洪良浩式暇參判具庠進參議曺允大在外右承旨李集斗進啓曰判書洪良浩式暇參議曺允大在外未肅拜小臣獨政未安何以爲之敢稟傳曰仍爲之以南鶴聞爲承旨丁範祖爲大司成洪良浩爲內醫院提調故大司憲韓光肇贈吏判例兼贈職事承傳
정조 13년
兵批判書金尙集參判洪檍病參議柳焵入直進參知李師㾾病同副承旨尹行任進以安橚爲留營別將副司直單丁範祖
정조 13년
以全羅兵使啓本蘆嶺以南各邑馬兵都試設行事判付內啓下兵曹稟處爲旀馬兵都試之特爲設置居首者賜第出於樂此爭赴之意而近來諸道居首者非別將則把摠哨官所爲馬兵無一人決科定式今近十年年年如此此豈非道帥臣不能察飭之致乎日前欲於他道狀本措辭提飭而未果今番段拔例之次是在馬兵趙明得特爲直赴殿試此後又或只以將領置之居首該帥臣難免其罪以此令廟堂嚴飭諸道所謂將領若以出身中有地處人差出則其弊不期祛而自祛然未知諸道事情之如何此則亦自廟堂問其便否待其指一狀聞元節目中措語付標爲旀年前都試定式以後至于今每年純然以將領置居首者廟堂査問兵曹該帥臣推考不飭之將領令道臣嚴棍懲礪事一體分付爲良如敎
정조 13년
以全羅監司狀啓本營屬牙兵操鍊事傳于洪仁浩曰所謂巡牙兵不過二千餘名每邑所在十名內外多處亦只是百名內外過此數絶罕則今此二十九邑守令之領軍來赴不但無義觀於兵營狀啓諸倅之赴操亦非一二處則脫有用處以守令一身何以分赴許多處亦係行不得之事平時曠官民邑之貽弊不少有事節制尤豈成說此道若此他道可知以此意令廟堂知悉守令之巡兵營習操竝參之例宜卽釐正參考諸道事例逐一論理草記回啓待批下仍卽行會諸道俾各自今爲式
정조 13년
兵曹口傳政事副司直單李書九
정조 13년
傳于尹行任曰近來祭官不擇忒甚似此之事亦拘顔私乎當該銓官罷職
정조 13년
徐邁修以吏曹言啓曰新除授英陵令朴宗珪呈狀內矣身素抱貞疾遇寒越添委頓床笫藥餌無效旬月之內萬無供職之望斯速入啓變通云今姑改差何如傳曰允
정조 13년
李集斗以兵曹言啓曰依下敎司僕寺馬醫司僕金龜東理馬行首丁興得養馬行首朴守謙養馬朴聖根孔大福等各決棍十度之意敢啓傳曰知道
정조 13년
李集斗以兵曹言啓曰依下敎司僕寺僉正李廷恢拿入査問其委折則所供內以爲本寺每當熟馬面給下敎之時則以四邊馬出給而或當帳殿面給之時則別邊馬待令已成近例故今番水原府使趙心泰處有熟馬面給之下敎故亦以四邊馬封置矣去夜以御覽次有牽入之下敎故矣身果依前例以別邊馬待令而以換入之意言及內乘以爲微稟矣今承下敎莫非矣身擧行不謹之罪惶恐震越無所容措云矣敢啓傳曰近例之如此如彼姑無論名雖四邊馬其肥瘠與好否唯在該寺之擇給堂郞中如有顧藉之意則換給好馬自是該寺常事今番賞典事面何如而所謂四邊馬中必取最駑擧行僉正所爲萬萬痛駭今於査問之下惟事粧撰可謂罪上添罪況禾毛色單子已啓下亦已看品於政院之後不以本色待令於御覽尤萬萬無據該郞李廷恢爲先汰去令該府拿問照律嚴處該吏令兵判從重決棍可也
정조 13년
李集斗以兵曹言啓曰依傳敎司僕寺馬籍色執吏書吏任世雄從重決棍十五度之意敢啓傳曰知道
정조 13년
李集斗啓曰卽者義禁府都事來言判府事徐命善今方待命於金吾門外云係是大臣去就敢啓傳曰知道
정조 13년
李集斗啓曰卽者中樞府錄事來言判府事徐命善以爲以太僕事所被嚴敎萬萬悚懍走伏金吾門外恭俟重勘云矣敢啓傳曰萬萬過矣罪在郎官何如是乎卽爲安心還第明日入侍事遣史官傳諭
정조 13년
尹行任以訓鍊都監言啓曰依傳敎李提督家致祭時典賓需錢文五十兩米五石助給之意敢啓傳曰知道
정조 13년
尹行任以禁衛營言啓曰依傳敎李提督家致祭時典賓需錢文五十兩米五石助給之意敢啓傳曰知道
정조 13년
尹行任以御營廳言啓曰依傳敎李提督家致祭時典賓需錢文五十兩未五石助給之意敢啓傳曰知道
정조 13년
副摠管洪明浩疏曰伏以皇穹垂騭坤輿效靈園寢改卜於福地聖孝克伸於終天邦籙無疆神人胥悅噫嘻痛矣向來變亂尙忍言哉六字刀削輦轂之下危亡之禍迫在呼吸朝野震驚人心波蕩幸賴我慈聖殿下誕宣諺敎燭破亂源扶護聖躬奠安宗社而奈何梟獍之徒潛懷異圖簡驥之逆敢肆凶肚天討未行四字刀削彝倫將斁憂虞益深此專由於榮德之誅討不嚴宇偉之首領尙戴凶徒無所懲畏釀成今日之變臣以前日三司之蹤身在衰麻跡阻班聯未效沬血之討尙切腐心之痛仍念臣罪盈惡極禍延偏母冥頑之性苟存視息居然穀燧再變衰絰奄除俯仰穹壤此何人哉萬緣俱斷都無當世之念一縷猶存只切宸極之戀乃於千萬夢想之外摠管除命遽下於中月未盡之際榮寵雖極於收簪私情無地於奉檄雙擎恩詰血淚被面三年逖違之餘敢不竭蹶趨承少伸叩謝之忱而苫塊餘喘神識都迷蒲柳脆質形貌已變彯纓結綬有所不忍陳力就列斷無其望玆敢疾聲哀籲於仁覆之下伏乞天地父母諒臣悲苦之情特賜寬假鐫臣宿衛之任俾安賤分不勝幸甚答曰◆◆管洪明浩疏曰省疏具悉卿其勿辭行公
정조 13년
校理尹光顔疏曰伏以臣庸陋而才不猶人愚樸而識又昧方空空然一無攸當而明時策名過蒙拂拭之恩在記注之末而屢被榮光廁講製之列而久沐洪造極知無似有踰涯分至若論思重任尤非臣所可擬議而一除再除不敢每事違傲冒沒隨行視若儻來進而招濫竽之譏退而乖循墻之戒去就無據慙悚交切臣方以見職之不稱爲辭而乃反自居以見職輒效前輩之事欲邀聖朝之恩其亦僭且猥矣然而其情也至急其懇也至切則不得不疾籲於慈覆之下而其僭與猥未暇恤耳伏覩我殿下政懋興孝仁洽錫類凡廷臣之爲親陳懇者皆蒙曲遂之澤況臣情理之至急至切非他人比則尤豈可徒懷嚴畏終歸自阻乎玆敢不避煩屑畢陳衷私冀垂憐察傳曰父母俱存一樂也臣之眇福幸有斯樂臣父今年七十二歲臣母今年亦七十二歲父母屢擧不育年至四十始有臣身常恐不及見其成立臣又自幼羸弱善病顧復之勞百倍於人囏辛保育至于長成旣竊科名復玷淸班恩秩及老華誥自天闔門榮悅擧稱稀奇然臣自恨晩生事親日短祿纔得逮而親年已暮恩未少報而餘景無幾居常怵然喜少懼多臣家世貧寒僑寓京輦儋石乏資性且迃拙不知謀生無論不得備甘具旨以供老人卽一家十口朝夕之費皆煩老人之念稱貸拮据憂悴滋甚雖安居無事而擧室蕭條無有歡悰臣又自恨爲子不孝終身惟被父母之養而未嘗一日致養於父母使八耋兩親不免於飢寒困苦雖濫叨非分致身榮顯而曾不如閭巷小人負薪傭力猶得自盡其反哺之誠用是憫歎日夕靡措今年春臣母重患寒疾彌歷月餘間遭同氣喪慼悲疚之中又得時行毒感症甚危惡賴天之靈僅得回甦而以篤老之齡積瘁之祟數朔之內再經大病榮衛之消鑠殆無餘地涉夏徂秋一直凜綴少失將護輒復委頓長在床席奄奄有朝夕難保之慮而刀圭之節滫髓之供俱未得盡其道臣心憂迫尤非前日比念臣本以末技僥踰一第初亦何敢有進身榮塗之望哉秪欲浮沈冗散干尺寸之祿以奉老父母而已今臣之情私亦云急矣倘於此際得蒙聖慈授臣閑僻一小縣及兩親垂暮之日享數年專城之養得以無憾於藥餌供奉之具粗效爲子之職少酬罔極之德則至願永畢無以復加臣雖糜身隕首何能仰報洪恩之萬一也第臣忝在抄啓方且策勉魯才卒承作成之賜出入禁扃獲遂瞻依之誠豈敢遽圖出外自貽逖違而顧目下情悰萬萬切迫若猶遲回囁嚅不卽陳暴竊恐流光荏苒至情未伸沒身之恨將不可追伏況講製節目中在外應製具有式例前此試員之身帶郡符者亦可指數則臣之所懇似不必以此拘礙煩瀆至此尤增死罪伏願天地父母俯賜鑒燭深憫而亟許之以廣生成之澤以培風敎之本不勝幸甚答校理尹光顔疏曰省疏具悉疏辭下該曹稟處
정조 13년
己酉十二月初二日辰時上御誠正閣藥房入診入侍時藥房都提調李福源右承旨李集斗記事官徐有聞記注官趙慶遠金健修待敎金祖淳醫官李春敷金光國李翊臣卞觀海以次進伏訖上曰右副承旨入侍出榻敎賤臣承命出傳右副承旨洪仁浩追入進伏福源曰日候不調聖體若何上曰一樣矣福源曰伏聞藥院啓辭中膈候措語因聖敎不爲云近日則已臻康復乎上曰近者無膈候衝亘事矣福源曰王大妃殿氣候何如上曰尙未復常極爲悶迫使諸醫官進前議藥好矣福源曰惠慶宮氣候何如上曰一樣矣福源曰首醫徐命緯身病猝劇不得入來令李翊臣卞觀海議定湯劑何如上曰唯翊臣等進前上曰王大妃殿氣候諸節大體則如前日而水剌進御一日之內不過數匙米飮之屬亦不進御且有痰滯之症候爾等議定當進湯劑可也翊臣等曰湯劑亦當議定而湯劑外又以粘米半生半熟以爲米飮而調蔘末連日進御恐爲合宜矣上曰非不好矣而但進御爲難是爲悶迫矣翊臣等議定湯劑訖上曰王大妃殿進御六君子蕩前方中去蘇子竹茹加便香附一錢自今日煎入人蔘正末一兩更爲封入出榻敎上曰卿之病勢近果如何福源曰一味癃痼而爲伸微分力疾造朝矣上曰衰老且病似難自强合有體諒之道仍命書傳敎曰夙夜之勞勢所難强李判府事兼帶藥院之任今姑許副上曰都承旨許遞前望單子入之待下妣牌招察任出榻敎命仁浩書傳敎曰李提督生年在今年生月又在此月生日只隔數日昨年已以致祭之意有下敎十一日遣將臣中曾經正卿人設祭服色祭品張軍樂等事一依昨年例伊日宣武祠一體致祭祭文竝當親撰聞其主家窘乏令度支三營量給物力俾助典賓之需又命書傳敎曰故大司憲韓光肇家將於歲前延諡云欲屬特別之例議諡時不拘加贈之典而今當延諡之日何無表異之擧今日政贈職下批事分付銓曹仍令宣諡官賜諡後賜祭命退諸臣以次退出
정조 13년
己酉十二月初二日午時上御重熙堂同副承旨入侍時同副承旨尹行任記事官徐有聞記注官金健修記事官金祖淳以次進伏訖上命行任讀公事書判付訖行任曰右承旨病勢難以供劇矣上命書傳敎曰右承旨聞有實恙許遞今日政差出待下批牌招察任命退承史以次退出
정조 13년
都承旨未差左承旨徐邁修坐直右承旨未差左副承旨南鶴聞坐直右副承旨未差同副承旨未差注書徐有聞仕直一員未差假注書鄭履綏式暇事變假注書任𤩶[任㸁]仕
정조 13년
藥房提調洪良浩左承旨徐邁修啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候漸臻差勝之境否臣等不任區區憂慮敢來問安竝此仰稟答曰知道慈殿氣候一樣湯劑待五貼更爲議定宜矣
정조 13년
徐邁修啓曰大司憲鄭好仁掌令趙武範牌招啓辭未下執義李運彬掌令金寅燮持平李敬臣在外持平李敬心疏批未下監察茶時之意敢啓傳曰知道
정조 13년
徐邁修啓曰御營廳將官來言今日本營軍兵日次私習云矣敢啓傳曰知道
정조 13년
傳于徐邁修曰來待大臣重臣入侍
정조 13년
傳于徐邁修曰今日兩大臣重臣入侍事命下事當爭先詣閤而焉敢互相推諉藥院進去外在院承旨一倂削職令該府卽爲拿囚捧供重勘其中尹行任之推諉尤萬萬無狀莫非驟升之害放恣之習不可拿處而止陽城縣定配星火押送萬一遲滯移配湖沿
정조 13년
傳于徐邁修曰今日入侍焉敢以兼史替入乎大抵金祖淳癡濫不愼口之習日增月加在渠家豈好消息乎況昨夜以渠父祭官事銓堂至被譴罷之典尤焉敢若是無怯乎龍仁縣定配當刻押送如或遲滯嶺沿移配
정조 13년
徐邁修啓曰吏曹假郎廳來言承旨有闕政事取稟傳曰明日爲之
정조 13년
傳于徐邁修曰各司褒貶勿拘齋日
정조 13년
徐邁修以弘文館言啓曰副校理徐配修連呈辭單不爲行公修撰申獻朝副修撰金載翼旣有只推之命竝卽牌招察任何如傳曰允
정조 13년
徐邁修以備邊司言啓曰巡兵營習操竝參之例宜卽釐正參考諸道事例逐一論理草記事命下矣各道守令之赴操於兵營者皆帶千把哨等將官名色然後始爲參操不帶將官名色者只領軍往赴而已元無參操之例則有巡牙兵邑守令本不帶牙兵將官名色當其行操之時似當只有領付不爲參操而外方軍制無以遙度爲先發關各道詳問事例後更爲草記稟處何如傳曰允
정조 13년
南鶴聞以壯勇營言啓曰拜峰鎭別將今已設置應行條件成節目以入之意敢啓傳曰知道
정조 13년
南鶴聞以御營廳言啓曰依下敎幼學任聖皐本廳勸武軍官傳令之意敢啓傳曰知道
정조 13년
南鶴聞以義禁府言啓曰前承旨尹行任陽城縣定配事命下矣尹行任京畿陽城縣定配而以傳敎內辭意具罪目依例發遣府書吏押送配所之意敢啓傳曰知道
정조 13년
南鶴聞以義禁府言啓曰金祖淳龍仁縣定配事命下矣金祖淳京畿龍仁縣定配而以傳敎內辭意具罪目依例發遣府羅將押送配所之意敢啓傳曰知道
정조 13년
己酉十二月初三日巳時上御誠正閣來待大臣重臣入侍時左承旨徐邁修記事官徐有聞記注官白慶楷金鳳顯判府事徐命善右議政金鍾秀行司直鄭民始以次進伏訖命善等曰近日日氣不調聖體若何上曰一樣矣命善等曰王大妃殿氣候何如上曰尙未快復常度誠爲悶迫矣命善等曰惠慶宮氣候何如上曰一樣矣命善曰太僕擧行萬萬駭然莫非臣平日不能檢飭之致也恩批之下煩瀆是懼遂不免黽勉退歸而悚惶之忱歷日未已如臣無似忝叨重任前後僨誤如是荐疊私義之難安姑毋論國體之不嚴尤當如何惟願聖上亟命遞臣所帶太僕提擧之任以安微分以嚴國體焉上曰罪在郞吏在卿何有不見卿久矣適因胥命啓辭使之入侍端揆與重臣亦令登筵此月此日居然爲十餘年追憶往時寧不凜然卿等若爾人予不得全保則其將如何耶命善等曰若踰此歲則將爲十六年之久矣國勢之得以奠安臣等之保有今日莫非宗社之福臣民之幸也疇昔危機尙令人髮豎而膽掉何忍提說聖上之於臣等全保之德曲庇之恩可謂天高而地厚臣等則不能仰答其萬一絲毫無補涓埃蔑效徒竊寵位貽憂聖明不忠之罪固無所逃矣鍾秀曰邇來聖意在於恢蕩洗滌偕至大道誠不勝區區欽仰而惟願聖上終始留念於無忘在莒四字是臣區區之望也上曰領府事所患何如鍾秀曰去月念間則有差勢矣近日以來漸至添劇目下所見雖無時日之慮畢竟蘇醒恐不可期矣上曰老人之病何可恃也上曰李判府藥房提擧之任勢難供劇故昨筵許副而右相則有老親乍遞旋除殊非體諒之意蔡判府則同是耆老大臣而一遞一除亦涉如何至於金判府則箚批未下勢難行公前領相姑難勉出提擧之任無可爲者誠爲悶然命善等曰臣等俄於閤外亦有所私自酬酢而憂歎不已者慈殿氣候之尙爾愆和自有所祟豈不萬萬悶迫乎萬萬罔措乎伏願聖上淵然深思以爲仰慰慈心之道焉至若金判府箚批之尙今未下及夫金吾秋曹等設禁一事大非所望於聖明者也伏乞聖上特賜箚批還收禁令以光聖德焉至於前領相何可擬議於官職除否乎上曰予之此擧豈得已乎命善等曰討復之義豈忍暫忘只緣怵畏嚴命姑且中止臣等不忠不誠之罪萬殞猶有餘矣彼多士之沬血請討可尙非可罪也日昨伏聞居齋生輩以爲秋郎禁都俱因儒疏被罪云而欲爲捲堂矣因泮長力挽姑且停止云矣然而衆論決不可止息輿情亦不宜沮遏惟願聖明更加三思以爲上慰慈聖之心下副臣民之望馬上曰卿等何如是云云乎更勿煩陳可也上敎民始曰卿於何間當入處京第乎民始曰大臣亦已陳達而臣等之得至今日莫非我聖恩也生死夷險固當惟命是趨區區私義何敢煩瀆而第臣母年已至篤老無他兄弟將欲稍待春和與之入城矣民始曰臣之所帶備局有司之任人器固不相稱而一門之內兩人兼帶私義旣爲難安公格亦甚苟簡特蒙恩遞區區之望也上曰右相之意何如鍾秀曰重臣必欲遞免似無所怪恐合體諒矣上命書榻敎曰備堂鄭民始有司之任今姑減下民始曰顯隆園祭井伏聞地師金養直以方位爲拘有移設之議云且鄕校舊基去路大旺橋亦以爲完築爲好云故敢此仰達定牌將下送使之與園官眼同擧行之地恐合事宜矣上曰唯鍾秀曰日前茂朱府使蔡弘履之除拜也如無準瓜窠則以準朔窠差送雖有口傳下敎此與指窠之傳敎有異則其在政格所當以某邑準朔草記請內移或改差蒙允然後始爲擬入而不此之爲直以茂朱府使改差代書入望筒者有違銓法且關後弊前吏曹判書吳載純從重推考何如上曰依爲之出擧條上曰予於日昨筵中見新吏判以恢張公道之意有所勸勉矣鍾秀曰吏判爲人柔善向時所遭亦柔善之致也必當優爲恢張矣鍾秀曰前月春塘臺親臨試射時以騎芻技之漸不如古有所下敎故臣以故知中樞府事宋岦八十後春塘臺騎芻五中仰對矣聞岦官歷在法應諡而以身故過百年者稟旨後始許諡有新令甲故該曹不受諡狀云依他例許施何如上曰依爲之出擧條上曰一名之人或有除授左右尹之例乎鍾秀曰曹無是例一名中尹謐地處凡百最於儕流而亦不過掌通而止矣近來一名中或有除郡守府使者又有除郞官之人在渠輩可謂莫大之恩澤矣鍾秀曰向來贈吏判韓光肇之特命賜諡也臣於其時待罪銓曹以官正二品法方應諡故故事特賜諡者皆先贈正卿然後始賜諡元無只贈亞卿而賜諡之例仰達則自上以贈亞卿而賜諡不害爲特異之例爲敎矣今旣有加贈正卿之命此後則凡係特諡者皆先贈正卿然後賜諡以爲修明舊典之地前此如有未贈正卿而待諡者許令加贈恐合事宜故敢達矣上曰依爲之出擧條鍾秀曰定例編摩今將就緖而浮橋造成之一年一次便是不易之定制財力木物旣已區劃措處則宜有主管衙門而不必別設一司以舟橋司稱號合付於濬川司仍令本司有司堂上兼管擧行都諸調以下例兼堂上亦以濬川司例兼堂上一體句檢何如上曰依爲之出擧條鍾秀曰臣於向時以閣銜蒙遞事有所陳懇而未獲體諒蓋此兼帶於臣創始尤豈非難安之一端乎上曰姑爲徐徐庸何傷乎命善等曰俄者旣有所陳達而君讎不可不復輿憤不可不洩伏願聖明亟命收還禁令金判府事箚子亦卽賜批焉上曰昨夜因散齋不得就寢今朝水剌亦未及進御卿等退去可也命善等又復陳懇上曰水剌尙不進御云而卿等猶如是煩聒乎命退諸臣以次退出
정조 13년
都承旨未差行左承旨閔台爀坐直右承旨徐邁修坐左副承旨趙衍德坐直右副承旨南鶴聞坐同副承旨李壽咸坐注書徐有聞別入直一員未差假注書鄭履綏仕直事變假注書未差
정조 13년
藥房提調洪良浩副提調徐邁修啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候議定當進湯劑爲宜王大妃殿調攝中氣候漸臻差勝之境否臣等不任區區憂慮敢來問安竝此仰稟答曰知道卿等不必入侍矣
정조 13년
南鶴聞以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 13년
南鶴聞啓曰大司憲鄭好仁掌令趙武範牌招啓辭未下執義李運彬掌令金寅燮持平李敬臣俱在外持平李敬心疏批未下監察茶時之意敢啓傳曰知道
정조 13년
徐邁修啓曰判尹吳載純除拜後過三日不爲出肅依定式推考警責仍卽牌招察任何如傳曰許遞今日政差出
정조 13년
南鶴聞啓曰大司成丁範祖除拜後過三日不爲出肅依定式推考警責仍卽牌招察任何如傳曰聞有實病許遞今日政差出
정조 13년
徐邁修啓曰事變假注書任㸁身病猝重勢難察任今姑改差何如傳曰允